Helsingin yliopisto vähentää 980 – varoittaa jo uusista irtisanomisista

Helsingin yliopiston tutkijoista kaikkiaan 18 on maailman siteeratuimpien tutkijoiden joukossa. Arja-Riikka Nikkilä / arkisto

Mikko Välimaa

Helsingin yliopisto irtisanoo noin 570 työntekijäänsä vuoden 2017 loppuun mennessä. Lisäksi yliopisto vähentää väkeään muun muassa määräaikaisia karsimalla. Yhteensä väki vähenee noin 980 työntekijällä.

Yliopisto kertoi keskiviikkona yt-neuvotteluiden tuloksesta. Suurin osa irtisanottavista, eli 495 ihmistä, kuuluu muihin henkilöstöryhmiin kuin opetustyöntekijöihin.

Opetus- ja tutkimushenkilöstö aiotaan irtisanoa 75 henkeä.

Määräaikaisia tehtäviä arvioidaan vähenevän 210 vuoteen 2020 mennessä. Näistä opetus- ja tutkimushenkilöstön tehtäviä on 160.

Eläkkeelle jää vuoden 2017 loppuun mennessä 200 henkilöä tehtävistä, joita ei ole tarkoitus täyttää.

Irtisanomiset toteutetaan kevään 2016 aikana.

Yliopisto varoittaa, että käynnissä oleva yliopistojen kansallisen työnjaon tarkistaminen saattaa johtaa uusiin irtisanomisiin myöhemmin.

Yliopisto myös järjestää toimintaansa uudenlaisiin kokonaisuuksiin ja yhtiöittää joitain toimintoja.

Rehtori Jukka Kola kertoo, ettei henkilöstövähennyksiä voitu välttää rahoituksen nopean ja rajun vähenemisen vuoksi.

– Helsingin yliopiston nousu yhdeksi maailman parhaista tutkimusyliopistoista ei olisi ollut mahdollista ilman ammattitaitoisia ja sitoutuneita työntekijöitä. Olen syvästi pahoillani, että joudumme irtisanomaan pätevää henkilöstöä.

Irtisanomisten syynä on valtion rahoituksen rajut säästöt.Helsingin yliopiston säästötarve 2019–2020 on 106 miljoonaa euroa vuodessa. Yliopiston mukaan leikkauksista lähes puolet toteutuu kuluvana vuonna. Noin kaksi kolmasosaa yliopiston menoista on henkilöstömenoja.

Yliopiston mukaan toimintaa on sopeutettu jo ennen näitä päätöksiä. Henkilöstömäärä on laskenut viimeisen viiden vuoden aikana noin 500 hengellä. Vuonna 2013 työntekijöitä oli vajaat 8300. Eniten on vähentynyt muun henkilöstön määrä.